Yom Kippur

Yom Kippur he'ise guaraníme Ñyrõ Ára. Ko árape oñemomba'eguasu ñyrõ ha mba'evai'apo jehechakuaa añetetéva, osẽva korasõ mbytetégui. 

Kóva ha'e peteĩva umi Kyhyjeha Ára apytépe (Yamim Noraim evréo ñe'ẽme). Umi ára niko oñepyrû Ary Pyahúpe, upéi ou pa ára mba'evai'apo jehechakuaahápe ha opa Ñyrõ Árape. Hudio arapapahápe, Ñyrõ Ára oñepyrũ iñipytũvo ára porundy Tishrei-pegua (hi'ag̃uíva ára 21 jasyporundýgui) ha ojepyso ambue ára pyhare peve.

Ñyrõ Ára niko mba'evai'apo jehechakuaa araite, péicha avei ha'e pe ára imarangatuvéva ha oñemomorâvéva ary pukukuépe. Umi mba'e tuichavéva upe arapegua niko mba'evai'apo ñembogue ha jekupyty. Karu, y'u, jahu ha poreno oñemboyketeva'erã ko aretépe. Karu'ỹ oñepyrũ kuarahy oikévo ha opa ambue ára pyharépe. Ñyrõ Ára oñepyrũ peteĩ ñembo'e reheve hérava Kol Nidre oñeñembo'éva kuarahy oike mboyve. Kol Nidre he'iséva "mayma ñe'ẽme'ẽ"; ombokusuguepaite -aty guasúpe- umi ñe'ẽme'ẽ peteĩteĩ ojapova'ekue ary ohasava'ekuépe. Iporã ñamohesakã kóva rupive oñembogueha umi ñe'ẽme'ẽ -noñemoañeteiva'ekue- yvypóra ojapo'akue Ñande Rúpe; ha noñemboguéi umi ñe'ẽme'ẽ yvyporakuéra ojapóva ojoapytépe.

Omoĩ hikuái peteĩ akãhoja oñembo'e hag̃ua ka'aru jave -kóva añoite ha'e ñembo'e ojejapóva ka'arukue ary pukukuépe. Péicha avei ojejapo ñembo'e hérava Ne'ilah ha heseve oñemohu'a vy'a guasu. Ñyrõ Ára og̃uahẽ ipahápe hyapúvo turu avei omog̃uahẽva ipahápe karu'ỹ. Kóva ko arete niko henyhê vy'águi Israel retã térã ambue tetâ hudiokuéra oikohápe. Ñyrõ Ára ndaha'éi vy'a'ỹ ára. Umi hudio heñóimava Epaña, Poytuga térã Afrika yvate gotyo ombohéra hikuái ko aretépe, "Karu'ỹ Morotĩ".

 Mandu'apy 
 Ohai: David Galeano Olivera 

Ñemohenda:Ára